[{"text_idx": "#000000", "text": "Ermuan (Bizkaia) sortu zen Julio Kageta taldea, 1983. urte inguruan. Bi urte geroago eman zuen lehen kontzertua. Ezein musika tresnarik jotzen jakin barik hamabost urte zituzten taldekideek taldea sortzea erabaki zutenean. Bi disko luze \u2014Bihar eta berandu (Gor, 1991) eta Mestizu (Gor, 1993)\u2014 eta beste hiru talderekin (Kiowak, SS-77 eta Pottoka) partekaturiko beste lan bat argitaratu zituen, eta jorraturiko estiloen aniztasunagatik nabarmendu zen."}, {"text_idx": "#000003", "text": "\u201cBanaketa beste barik egin genuen: zuk tabernetan musika eskuaz segitzen duzunez, bateria; zu berbatsuena zarenez, abestu... Horrelaxe osatu genuen taldea\u201d (1). Gorka Manzisidorrek (ahotsa), Juanmi Bravok (bateria), Iker Saenz Zaitegik (gitarra), Asier Agirregomezkortak (baxua) eta Patxi Linaresek (gitarra) sortu zuten Julio Kageta, 80ko hamarkadaren erdialdera. Entseatzeko lokala bazuen taldeak, baina jotzeko tresnarik ez ordea. Ermuako beste bi talderekin (Banco de Esperma eta Lo del Perro) instrumentuak eta lokala elkarri uzteko akordioa lortu ondoren hasi ziren entseatzen."}, {"text_idx": "#000004", "text": "Bilboko Gaueko aretoan eman zuen lehen kontzertua, artean hardcore talde bat zelarik. 1987tik 1989ra bitartean hiru maketa grabatu zituen, euskaraz eta gaztelaniaz abesturiko kantuekin. Oihuka diskoetxearen arreta bereganatu zuen, eta Julio Kageta izena harturik, disko bat grabatzeko eskaintza jaso zuen boskoteak hasiberriak ziren beste hiru talderekin partekaturik. SS-77 eta Kiowak taldeek eta Pottoka kantariak osatu zuten 1990ean argitaraturiko disko hura. Disko hartan grabatutakoak hiru kantu besterik ez izan arren, kontzertu antolatzaileen atea ireki zion diskoak Julio Kagetari. Besteak beste, Siniestro Total talde galiziarrarekin jo zuen Ermuan eta Alemaniako jaialdi antifaxista batean parte hartu zuen Ingalaterrako eta Frantziako taldeekin."}]